Termékleírás nem kisebb jelentőségű módosításának jóváhagyására irányuló kérelem közzététele a mezőgazdasági termékek és élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2022/C 346/06)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a módosítási kérelem elleni felszólalásra, amely a közzététel időpontjától számított három hónapon belül tehető meg.

AZ OLTALOM ALATT ÁLLÓ EREDETMEGJELÖLÉSEKHEZ/OLTALOM ALATT ÁLLÓ FÖLDRAJZI JELZÉSEKHEZ KAPCSOLÓDÓ TERMÉKLEÍRÁS NEM KISEBB JELENTŐSÉGŰ MÓDOSÍTÁSÁNAK JÓVÁHAGYÁSÁRA IRÁNYULÓ KÉRELEM

Az 1151/2012/EU rendelet 53. cikke (2) bekezdésének első albekezdése szerinti módosítás jóváhagyására irányuló kérelem

„Hofer Rindfleischwurst”

EU-szám: PGI-DE-0722-AM01 – 2020.6.17.

OEM ( ) OFJ (X)

1. Kérelmező csoportosulás és jogos érdek

Fleischer-Innung Hof-Wunsiedel

A módosítás kérelmezője az eredeti kérelmezővel azonos. Az oltalom alatt álló termékek termelőinek/feldolgozóinak társulása.

Cím:Hohe Straße 20, 95030 Hof

Ország: Németország

E-mail-cím(ek): Fleischer-innung-hof@t-online.de

2. Tagállam vagy harmadik ország

Németország

3. A termékleírás módosítással (módosításokkal) érintett rovata

☐ A termék elnevezése

☒ A termék leírása

☐ Földrajzi terület

☒ A származás igazolása

☒ Az előállítás módja

☒ Kapcsolat

☐ Címkézés

☐ Egyéb

4. A módosítás típusa

☒ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető módosítása.

☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető oly módon történő módosítása, amelyre vonatkozóan nem tettek közzé egységes (vagy azzal egyenértékű) dokumentumot.

5. Módosítás(ok)

5.1. A termék leírása

1. Módosítás

(1) Az első bekezdésben, a következő mondatban: „A kenhető tölteléket műbélbe (celofán) töltik, amelynek átmérője 40 mm és 55 mm közötti.”, a „(celofán)” szót töröltük. Számos termelő használ egyéb anyagokból készült mesterséges burkokat. Ez azonban nem jár kedvezőtlen hatással a „Hofer Rindfleischwurst” minőségére nézve.

2. Módosítás

(2) Az első bekezdésben a következő mondatot töröltük: „Az átmérőtől függően a »Hofer Rindfleischwurst« darabáruként maximálisan 50 cm hosszú, és a méret függvényében tömege 150 g és 800 g közötti.” Bizonyos esetekben hosszabb vagy könnyebb/nehezebb kolbászokat is gyártanak. E tekintetben nincs szükség korlátozásra, mivel ez nem befolyásolja a termék minőségét.

3. Módosítás

(3) A hatodik bekezdésben az „a víztartalom 50 % és 55 % közötti, a zsírtartalom 25 % és 30 % között van.” szövegrészben a „25 %” helyébe a „20 %” lép. A „Hofer Rindfleischwurst” zsírtartalma mindig is kissé alacsonyabb volt több termelő esetében, a termelők receptjei szerint. Annak érdekében, hogy ne akadályozza a tradicionális gyártást, a minimális zsírtartalom kiigazításra került. Ez nem befolyásolja a „Hofer Rindfleischwurst” minőségét.

4. Módosítás

(4) A hatodik bekezdésben az „A sertéshús és a hátszalonna részaránya maximum 30 %.” mondatban a „30 %” helyébe „40 %” lép. A „Hofer Rindfleischwurst” kolbászban a sertéshús és a hátszalonna részaránya mindig is kissé magasabb volt több termelő esetében, a termelők receptjei szerint. Annak érdekében, hogy ne akadályozza a tradicionális gyártást, a maximális részarány kiigazításra került. Ez nem befolyásolja a maximális zsírtartalmat.

5. Módosítás

(5) A nyolcadik bekezdésben az utolsó mondatot: „A fiatal marhák húsát így a »Hofer Rindfleischwurst« készítéséhez nem használják.”, töröltük. A gyártási folyamat során mindig is felhasználták a fiatal vágóállatok, azaz a fiatal marhák húsát. Mivel ez nem befolyásolja hátrányosan a termék minőségét, a jelenleg hatályos korlátozásra nincs szükség.

6. Módosítás

(6) A kilencedik bekezdésben az első mondatban: „A »Hofer Rindfleischwurst« legfontosabb alapanyaga a zsírszövetben szegény és inaktól mentes R 1 osztályú marhahús (2/3 részben) és S VIII osztályú sertés hátszalonna (1/3 részben).”, a „2/3 részben” szövegrész helyébe a „legalább 60 %” kifejezés lép, és az „S VIII osztályú” szövegrész helyébe az „S VIII és S 1 osztályú (együttesen legfeljebb 40 %-os arányban)” szövegrész lép. A százalékos arányok kiigazítása és módosítása a 4. pontban meghatározott százalékos arányban bekövetkezett változásból ered, célja pedig a teljes termékleírás harmonizálása és pontosítása. A „Hofer Rindfleischwurst” kolbászban a sertéshús és a hátszalonna részaránya mindig is kissé magasabb volt több termelő esetében, a termelők receptjei szerint. Annak érdekében, hogy ne akadályozza a tradicionális gyártást, a maximális részarány kiigazításra került.

7. Módosítás

(7) A kilencedik bekezdésben az utolsó mondatot: „Csekély arányban lehetséges S I osztályú sertéshús hozzáadása a hátszalonnával együtt, de ezt a gyakorlatban kevésbé alkalmazzák.”, töröltük. Természetesen néhány termelő tradicionálisan sertéshúst is hozzáadott. Mivel az előző mondat a sertéshús hozzáadására vonatkozott (lásd a (6) módosítást), ez a mondat felesleges és ezért elhagyható.

8. Módosítás

(8) A tizedik bekezdést: „A felhasznált marhahús többnyire tehenektől, ritkábban bikáktól származik. Húsrészként itt a marha felsőcombot kell megemlíteni, melynek zsírtartalma kb. 5 %. Amennyiben sertéshúst használnak, úgy az sertés felsőcomb, melynek zsírtartalma kb. 4 %. A felhasznált hátszalonna zsírtartalma kb. 70 %.”, töröltük. Mivel az egyes részek és a felhasznált hasított test ivara nincs jelentős hatással a végtermék minőségére, ezért nincs szükség erre vonatkozó részletes követelmények előírására. Ugyanez vonatkozik az egyes részek zsírtartalmára.

5.2. A származás igazolása

1. Módosítás

(1) Az első bekezdésben a második mondatban: „A vágóhíd megkapja a marha állatútlevelét és a szarvasmarha-adatbázison keresztül jelenti Münchennek, hogy az állat vágását elvégezte.”, a „Münchennek” szövegrészt töröltük. Mivel irreleváns a szarvasmarha-adatbázis székhelyének meghatározása, ezért azt el lehet hagyni a szövegből.

2. Módosítás

(2) Az első bekezdés harmadik mondatában: „A nyersanyagoknak a »Hofer Rindfleischwurst« előállítása céljából történő darabolása, válogatása és további feldolgozása során a nyomonkövethetőség igazolását tételek képzése és írásos dokumentáció biztosítja”, az „a nyomonkövethetőség igazolását tételek képzése és írásos dokumentáció biztosítja” szövegrész helyébe „a nyomonkövethetőségnek meg kell felelnie a jogi előírásoknak” szövegrész lép. Különösen a kisebb kézműves vállalkozások nem képesek mindig ilyen részletes dokumentációt biztosítani. A jogi előírások teljesítése elegendő.

3. Módosítás

(3) Az első bekezdés utolsó mondatát: „A feldolgozó vállalat így pontosan meg tudja állapítani, hogy az általa előállított »Hofer Rindfleischwurst«-ban az egyes nyersanyagok melyik állattól származnak, származási helyük meghatározásával.”, töröltük. Különösen a kisebb kézműves vállalkozások nem képesek mindig ilyen részletes dokumentációt biztosítani. E tekintetben a jogi előírások teljesítése is elegendő.

4. Módosítás

(4) A második bekezdés második mondatában: „a műbélen (burkon) fel kell tüntetni a »Hofer Rindfleischwurst« elnevezést és a gyártó nevét”, az „és a gyártó nevét” szövegrészt töröltük. Például a költségek miatt nem minden gyártó rendelkezik a neve lenyomatával ellátott különleges műbéllel (burokkal). A „Hofer Rindfleischwurst” elnevezés lenyomata elegendő, feltéve, hogy a gyártó nevét máshol (például a címkén) feltüntetik.

5.3. Az előállítás módja

1. Módosítás

(1) Az első bekezdés második mondatában: „Ez a nyersanyag főként a meghatározott földrajzi területen és azon túl főként Felső-Frankföld, Felső-Pfalz és Türingia kerületben született és nevelt szarvasmarháktól és sertésektől származik”, az „a meghatározott földrajzi területen” kifejezés előtt a „lehetőleg” kifejezéssel egészült ki, és a „főként” szót töröltük. Továbbá az „és azon túl főként” szövegrész helyébe a „vagy” szó lép, és az „és Türingia” szövegrész helyébe a „vagy Türingia vagy Szászország Länder [tartomány] területén” szövegrész lép. Az, hogy a felhasznált szarvasmarha és sertés most már Szászország tartományból is származhat, nem számít a terület kiterjesztésének, mivel az előző termékleírás szövege megengedően fogalmazott („főként”).

2. Módosítás

(2) Az első bekezdés harmadik mondatát: „Ezeket a szarvasmarhákat és sertéseket kizárólag a meghatározott földrajzi területen vágják le.”, töröltük. Mivel a hofi vágóhíd abbahagyta a szarvasmarhák vágását, a meghatározott földrajzi területen belül a helmbrechti vágóhídon csupán nagyon kis számú állat vágását lehet elvégezni. Ez nem elegendő a feldolgozandó mennyiségek kezelésére. Az előző korlátozást tehát, amelynek értelmében a vágás kizárólag a földrajzi területen belül történhet, el kell hagyni. Ez nem befolyásolja a „Hofer Rindfleischwurst” minőségét és frissességét, mivel a közvetlen környezetben (különösen a szomszédos Szászország és Türingia tartományban) sok vágóhíd található.

3. Módosítás

(3) Az első bekezdés „A teljes előállítási folyamat is a meghatározott földrajzi területen történik.” utolsó mondata helyébe az „A »Hofer Rindfleischwurst« előállítása a földrajzi területen történik.” mondat lép. Ez azt jelenti, hogy a teljes előállítási folyamatnak, a tényleges vágást is ideértve, a földrajzi területen található mezőgazdasági üzemekben kell történnie. Az előállítási folyamatok nevezetesen a hús darabolását, a hús osztályozását és a gyártási folyamatot jelentik. A sovány húst összezúzzák és összekeverik az összes összetevővel (a nitrites pácsó kivételével) a vágógépben, illetve a darálóban. Ezután hozzáadják a nitrites pácsót és újra összekeverik. Az ilyen módon nyert kenhető tölteléket műbélbe töltik. A „Hofer Rindfleischwurst” elkészítésének utolsó mozzanata a hidegfüstölési folyamat, amely kellemes füstölt íz kölcsönöz annak.” Ez a módosítás azért szükséges, mert a korábban elvégzett törlések értelmében többé nem volt egyértelmű, hogy az előállítás mely konkrét lépéseinek kell a meghatározott földrajzi területen történnie. A szigorú behatárolás szándékos és célja, hogy hangsúlyozza ennek a különleges kolbászterméknek a különleges tulajdonságát. Ennek kifejezetten ki kell zárnia a régión kívüli értékesítésre való felkínálást.

4. Módosítás

(4) A második bekezdést: „Amint azt korábban megállapítottuk, a »Hofer Rindfleischwurstot« különleges minősége és frissessége különbözteti meg. Ez megköveteli, hogy a szarvasmarhákat és a sertéseket a meghatározott földrajzi területen lévő vágóhidakon vágják, valamint hogy az előállítási folyamat is ott történjen”, töröltük. Lásd a (2) számú módosítást.

5. Módosítás

(5) Az ötödik bekezdésben az „A sovány húst összezúzzák és összekeverik az összes összetevővel (a nitrites pácsó kivételével) a vágógépben” mondat a „vágógépben” kifejezés után az „illetve a darálóban” kifejezéssel egészül ki. Az alábbi (6) pont szerinti változtatások következtében ez a mondat kiegészül a daráló említésével, hogy valamennyi lehetséges feldolgozási lépést kifejezzen.

6. Módosítás

(6) Az előző hatodik bekezdés: „Az így nyert masszát ezután a darálóban a 0,6 mm-es vágólemez használatával ledarálják. A masszát ezután ismét a vágógépbe helyezik, a fűszereket belekeverik és hozzáadják a nitrites pácsót a piros szín és a színstabilitás elérése érdekében. Az optimális finomság és az egységesre darált állag érdekében a masszát finoman felaprítják a vágógépben magas fokozaton és 12 Celsius-fokon (vágógépes módszer), amelynek során éles vágóeszközöket kell használni.” helyébe a következő mondat lép: „Ezután hozzáadják a nitrites pácsót, majd ismét összekeverik.” Az itt ismertetett előállítási folyamat nagyon részletes és szükségtelenül korlátozó jellegű, továbbá nem fedi le a tradicionálisan eltérő előállítási módszerek spektrumát. Ez azt jelenti, hogy jelenleg néhány tradicionális termelő többé nem képes a termékét a régi keletű módon előállítani. Továbbá a termék minőségére és küllemére vonatkozó néhány paraméter irreleváns és ezért szükségtelenül korlátozza a termelőket mesterségük gyakorlásában. Annak érdekében, hogy az előállítást szükségtelenül ne nehezítsük meg, a részletes leírásokat elhagytuk.

5.4. Kapcsolat

Módosítás

A német nyelvű eredeti szöveg (2), „A termék sajátosságai” pontja második bekezdésének harmadik mondatában a „Prämienprodukt” szó helyébe a „Premiumprodukt” szó lép. [Ez a módosítás az angol nyelvű változatot nem érinti.]

Ez a módosítás egyszerűen egy elírás helyesbítésére irányul. A kifejezés alatt (mindig is) a „Premiumprodukt”-ot értették.

EGYSÉGES DOKUMENTUM

„Hofer Rindfleischwurst”

EU-szám: PGI-DE-0722-AM01 – 2020.6.17.

OEM ( ) OFJ (X)

1. Elnevezés(ek)

„Hofer Rindfleischwurst”

2. Tagállam vagy harmadik ország

Németország

3. A mezőgazdasági termék vagy élelmiszer leírása

3.1. A termék típusa

1.2. osztály: Húsipari termékek (főzve, sózva, füstölve stb.)

3.2. Az 1. pontban szereplő elnevezéssel jelölt termék leírása

A „Hofer Rindfleischwurst” (hofi marhakolbász) hosszúkás alakú, kenhető nyers kolbász. A kenhető tölteléket műbélbe töltik, amelynek átmérője 40 mm és 55 mm közötti. Színe sötét, de kellemesen hússzínű vörös.

A „Hofer Rindfleischwurstot” az erre a kolbászfajtára jellemző finom fűszeres íz különbözteti meg, amelyben enyhén dominál a bors íze. Emellett a bükkfával történő hidegfüstölés adja a „Hofer Rindfleischwurst” kellemes füstölt aromáját.

A „Hofer Rindfleischwurst” finomra aprított töltelékből készült, kenhető nyers kolbász, amely frissességével tűnik ki. Különleges íze és jellegzetes aromája azonban csak két-három napig marad meg, ezért a termék hosszabb tárolásra nem alkalmas.

Vákuumcsomagolású áruként a „Hofer Rindfleischwurst” valamivel tovább, legalább 10 napig eltartható. Ennek előfeltétele azonban, hogy a vákuumcsomagolt marhakolbászt hűtve tárolják.

További minőségi kritérium a „Hofer Rindfleischwurst” esetében a stabil átpirosodás, a kimondott kenhetőség és az egyenletes konzisztencia.

Mivel a „Hofer Rindfleischwurst” készítéséhez alapanyagként sovány marhahúst használnak fel, a termék magas részarányban tartalmaz szálas fehérjéktől mentes húsfehérjét. Ez a BEFFE-érték (bindegewebseiweißfreies Fleischeiweiß) nem lehet 10 % alatti. A bajor hentesszakma minőség-ellenőrzése (Neutrale Betriebs- und Qualitätsprüfung für Fleischerfachgeschäfte im bayerischen Fleischerhandwerk [NBQP]) által végzett elemzések keretein belül a „Hofer Rindfleischwurst” műszaki jellemzőire a következő elemzési értékek adódtak: a víztartalom 50 % és 55 % közötti, a zsírtartalom 20 % és 30 % között van. A sertéshús és a hátszalonna részaránya maximum 40 %.

Adalékként lényegében pácsót és további átpirosító segédanyagként aszkorbinsavat használnak. Az adalékanyagoknak a mennyisége a termékben a pácsó esetében 2,5 %, az aszkorbinsav (átpirosító segédanyag) esetében 0,5 %. A gyártáskor a töltőmasszába leginkább sót és finomra őrölt borsot kevernek. Finomításra és az egyedi ízhatás kialakításához lehetőség van kis mennyiségben további fűszerkeverékek felhasználására.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

A „Hofer Rindfleischwurst” megfelelő gyártásához döntő jelentőségű a hús és zsír nyersanyagok típusa. Előnyben részesítik a kifejlett, idősebb vágóállatok húsát. Az ebből származó előny a hús erőteljes színe és az érett hús. Marha- és sertéshúst dolgoznak fel.

A „Hofer Rindfleischwurst” legfontosabb alapanyaga a zsírszövetben szegény és inaktól mentes R 1 osztályú marhahús (legalább 60 %-ban) és S VIII és S 1 osztályú sertés hátszalonna és sertéshús (együttesen legfeljebb 40 %-os arányban).

A „Hofer Rindfleischwurst” minőségével és frissességével tűnik ki. A „Hofer Rindfleischwurst” készítéséhez kizárólag frissen vágott állatok húsát használják. Így érlelt, kilógatott vagy mélyhűtött hús a termelési folyamathoz nem jöhet szóba.

3.4. Az előállítás azon műveletei, amelyeket a meghatározott földrajzi területen kell elvégezni

A „Hofer Rindfleischwurstot” a földrajzi területen készítik. Ez azt jelenti, hogy a teljes előállítási folyamatnak, a tényleges vágást is ideértve, a földrajzi területen található mezőgazdasági üzemekben kell történnie. Az előállítási folyamatok nevezetesen a hús darabolását, a hús osztályozását és a gyártási folyamat teljes részét jelentik.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

–

3.6. A bejegyzett elnevezést viselő termék címkézésére vonatkozó egyedi szabályok

–

4. A földrajzi terület tömör meghatározása

Hof város és Hof járás területe.

5. Kapcsolat a földrajzi területtel

1. A földrajzi terület sajátosságai:

A „Hofer Rindfleischwurst”-ot a meghatározott földrajzi területen több mint 50 éve készítik.

1950-től Hof városában Hans Millitzer mészárosmester kezdett elsőként sovány marhahúsból marhakolbászt készíteni. Ezt a hagyományt a korábbi hentessegéd, Gottfried Rädlein folytatta, aki 1962-től 1993-ig Hofban, saját hofi üzemében gyártotta a „Hofer Rindfleischwurstot”, és azt jóval a város határain túl is ismertté tette.

A kereslet olyan nagy volt, hogy Gottfried Rädlein hetente 15 hátulsó marhanegyedet is feldolgozott „Hofer Rindfleischwurst” marhakolbásznak, és még vasár- és ünnepnapokon is készítette a speciális receptje szerinti terméket. Finom, kenhető nyers kolbászként a marhakolbász különösen friss termék volt, emiatt különleges ízét és sajátságos aromáját lényegében csak két-három napig őrizte meg. A „Hofer Rindfleischwurst” különösen sovány és könnyen emészthető termék, amelynek fogyasztását annak idején még az orvosok is javasolták.

A „Hofer Rindfleischwurst” készítése a későbbiekben a régió más henteseit is „megfertőzte”, és arra törekedtek, hogy ők is készíthessék és kínálhassák a hagyományokban gazdag „Hofer Rindfleischwurst” terméket. 1993 januárjában Gottfried Rädlein hentesüzletét a neves hofi Albert Schiller mészárszékre ruházta át, amely máig is kimondottan Gottfried Rädlein receptje alapján gyártja a „Hofer Rindfleischwurstot”. A Hofi Hentes Céh akkori elnökének kezdeményezésére a „Hofer Rindfleischwurst” terméket 1993-ban 2.2120.1 számon felvették a hús- és húsipari termékek német szövetségi jegyzékébe (bundesdeutsche Leitsätze für Fleisch und Fleischerzeugnisse).

2. A termék sajátosságai:

A „Hofer Rindfleischwurst” a fentiek alapján kiváló minőségű és különleges ízű termék, amelyet regionális specialitásként különösen Hof városban és Hof járásban nagy becsben tartanak és nagyon jól ismernek. Nemcsak a helyi lakosság körében igen népszerű és keresett, hanem a városon kívülről érkező vendégek és látogatók is nagyra értékelik. Jelentőségét és ismertségét a Német Élelmiszerkönyv iránymutatásaiba (Leitsätze des Deutschen Lebensmittelbuches) való felvétele is jelzi.

A „Hofer Rindfleischwurstot” már több kolbászversenyen is díjazták. A bajor hentesek szövetsége (Fleischerverband Bayern) által évente megrendezett minőség-ellenőrzésen a meghatározott földrajzi terület hentesei is rész vesznek. Az elmúlt években ezt a prémium terméket mindig arany- vagy ezüstéremmel tüntették ki. Ugyanez érvényes szövetségi szinten a német élelmiszer-társaság (Deutsche Lebensmittelgesellschaft [DLG]) által rendezett minőség-ellenőrzésekre is. Az utoljára 2009 áprilisában Hofban rendezett Oberfranken Kiállítás alkalmával nyilvános kolbászkóstolásra is sor került, amelynek kapcsán a helyi médiumokban részletes beszámolók jelentek meg a „Hofer Rindfleischwurstról”, mint kimagasló regionális termékről.

3. Ok-okozati kapcsolat:

A „Hofer Rindfleischwurst” Hof régió jellemző terméke. Onnan származik, és több mint 50 éves hagyományok alapján speciális receptúra és technológia felhasználásával a helyi termelők készítik. A termék ismertsége és hírneve ezért határozottan a meghatározott földrajzi területről való származáson alapszik.

Hivatkozás a termékleírás közzétételére

https://register.dpma.de/DPMAregister/geo/detail.pdfdownload/41939

(1) HL L 343., 2012.12.14., 1. o.